text: Tyskerne hædrer den danske generalkonsul
  09 august 2017 kl. 15.26
  Flensborgs afgående generalkonsul Henrik Becker-Christensen fik tirsdag overrakt den sjældne slesvig-holstenske orden 'Verdienstorden des Landes Schleswig-Holsteins'.
  Den danske generalkonsul i Flensborg, Henrik Becker-Christensen, fik ikke forlænget sin ansættelse, og i slutningen af august er der afskedsreception for ham  i Flensborg. Men i Slesvig-Holsten værdsætter man Henrik Becker-Christensens arbejde, og tirsdag fik han derfor tildelt den eksklusive »Verdienstorden des Landes Schleswig-Holsteins«.
  Det skriver Flensborg Avis.
  Det var ministerpræsident Daniel Günther (CDU), der overrakte ordenen. 
  Han roste Henrik Becker-Christensens store indsats som brobygger mellem Danmark og Tyskland.
  - For delstatsregeringen og Slesvig-Holstens forvaltning har De altid været en kompetent og saglig kontaktperson. Vi i Slesvig-Holsten har meget at takke Dem og Deres arbejde for, sagde Daniel Günther blandt andet.
  Henrik Becker-Christensen er kun den tredje dansker, der får tildelt ordenen. Tidligere er forhenværende regionsrådsformand og minister, Carl Holst (V), og tidligere rektor for Syddansk Universitet, Jens Oddershede, blevet hædret med ordenen.
  